Keizersgracht: Raad besluit oor hernoeming | Netwerk24
Deur Warda Meyer 21 Augustus 2019 17:33
Die Kaapstad-metroraad sal Donderdag besluit of Keizersgracht na die oorspronklike Hanoverstraat hernoem sal word. Die burgemeesterskomitee se aanbeveling oor die straat se hernoeming word op Donderdag se raadsvergadering ter tafel gelê.
Dit kom nadat die Distrik Ses-werkkomitee die naamverandering in Junie versoek het.
Dan Plato, burgemeester van Kaapstad.Foto: Peter Abrahams
“Ek bid vir sukses vir die Distrik Ses-gemeenskap in hul poging om regstellende geregtigheid te kry,” sê Shahied Ajam, voorsitter van die werkkomitee.
Dan Plato, Kaapstad se burgemeester, het op sy beurt gesê met die openbaredeelnameproses het ’n oorweldigende 96% van die deelnemers die naamverandering gesteun.
“1 195 inwoners en belanghebbendes het tydens die proses, wat op 26 Julie geëindig het, kommentaar gelewer. Die burgemeesterskomitee het sy besluit geneem en lê dit nou aan die raad voor,” het Plato gesê.
“Dis duidelik dat die gemeenskap van Distrik Ses goeie herinneringe het van hul lewe daar en dat hulle graag die ou naam wil terughê. Die naamverandering is een manier hoe Kaapstad kan help om die wonde van die verlede te genees en hulde te bring aan diegene wat in Hanoverstraat gebore is en daar grootgeword het,” het Plato gesê.
Meer oor: Keizersgracht | Hanoverstraat | Munisipaliteite | Naamsverandering
KYK: Minister het oortree, moet opdok oor plan vir Distrik 6
Skipskop. Distrik Ses. Kaapstad?